謝丁端叔直閣惠永嘉髹研句容香鬲
作者：楊萬里
朝代：宋

paragraphs: 元珍先生茁雲孫，雪竹有節豹有文。
染雲作句本天巧，鏤冰生花無手痕。
鵷鷺行邊舊聯翼，天祿閣中今獨直。
半竿淮水將渠歸，一笑荆溪豈人力。
贈我阿泓非姓陶，木家居士漆園曹。
急呼陳玄導黑水，花暈千層吹海濤。
句容銅山擣金屑，幻出羽淵三足鼈。
兩耳踰肩一腹皤，解吐黄雲香刮骨。
雙珍投贈感故人，秃翁有筆今無神。
杯水博詩元不直，醤瓿覆却那作嗔。
阿泓處分蛛絲裹，延置銅君居上坐。
煮茶剝芡對爐薰，遮莫白駒隙中過。